ໃນວັນທີ 01 ພະຈິກ 2017, ເວລາ 09:00 ໂມງ, ທີ່ ກະຊວງການຕ່າງປະເທດ, ທ່ານ ສະເຫຼີມໄຊກົມມະສິດ, ລັດຖະມົນຕີກະຊວງການຕ່າງປະເທດ ແຫ່ງ ສປປປ ລາວ ໄດ້ຕ້ອນຮັບການເຂົ້າຢ້ຽມຂໍ່ານັບຂອງຄະນະຜູ້ແທນລັດຖະສະພາເອີຣົບ, ຊຶ່ງນຳໂດຍທ່ານ Werner Josef LANGEN, ກຳມາທິການເສດຖະກິດ ແລະ ການເງິນ, ລັດຖະສະພາເອີຣົບ, ທີ່ເດີນທາງມາຢ້ຽມຢາມ ແລະ ເຮັດວຽກຢູ່ ສປປ ລາວ ໃນລະຫວ່າງວັນທີ 01-02 ພະຈິກ 2017, ເພື່ອຕິດຕາມ ແລະ ປະເມີນຜົນການນຳໃຊ້ເງິນຊ່ວຍເຫຼືອເພື່ອການພັດທະນາ ທີ່ ສະຫະພາບເອີຣົບ ໄດ້ສະໜອງໃຫ້ແກ່ ສປປ ລາວ ໃນໄລຍະທີ່ຜ່ານມາ.
ໃນໂອກາດດັ່ງກ່າວ, ທ່ານລັດຖະມົນຕີ ໄດ້ສະແດງຄວາມຍິນດີຕ້ອນຮັບຄະນະຜູ້ແທນຢ່າງອົບອຸ່ນ ແລະ ຕີລາຄາສູງຕໍ່ການພົວພັນຮ່ວມມືສອງຝ່າຍ, ຊຶ່ງໃນນັ້ນ ທ່ານລັດຖະມົນຕີ ໄດ້ສະແດງຄວາມ ຂອບອົກຂອບໃຈຢ່າງສູງຕໍ່ການສະໜັບສະໜຸນ ແລະ ຊ່ວຍເຫຼືອຂອງປະຊາຊົນ ແລະ ລັດຖະບານສະຫະພາບເອີຣົບ ເຂົ້າໃນການພັດທະນາເສດຖະກິດ-ສັງຄົມ ຂອງ ສປປ ລາວ ໃນໄລຍະຜ່ານມາ, ຊຶ່ງເປັນການ ປະກອບສ່ວນອັນສຳຄັນ ເຮັດໃຫ້ ສປ ລາວ ມີຜົນສຳເລັດໃນການຈັດຕັ້ງປະຕິບັດເປົ້າໝາຍສະຫັດສະຫວັດ ຂອງອົງການສະຫະປະຊາຊາດ ແລະ ທັງນຳເອົາປະເທດຊາດອອກຈາກຄວາມທຸກຍາກ ແລະ ດ້ອຍພັດທະນາເທື່ອລະກ້າວ. ນອກຈາກນີ້, ສອງຝ່າຍຍັງໄດ້ປຶກສາຫາລືກ່ຽວກັບບັນຫາສິ່ງທ້າທາຍ ແລະ ທິດທາງໃນການສືບຕໍ່ເສີມຂະຫຍາຍການພົວພັນຮ່ວມມືໃນຕໍ່ໜ້າ ແລະ ແລກປ່ຽນຄຳຄິດເຫັນກ່ຽວກັບບັນຫາພົ້ນເດັ່ນຂອງສາກົນ ແລະ ພາກພື້ນທີ່ສອງຝ່າຍມີຄວາມສົນໃຈຮ່ວມກັນ. ການຢ້ຽມຢາມຂອງຜູ້ແທນຄະນະຜູ້ແທນລັດຖະສະພາເອີຣົບໃນຄັ້ງນີ້ ໄດ້ເປັນຂີດໝາຍອັນສຳຄັນ, ທັງເປັນການປະກອບສ່ວນຢ່າງ ຕັ້ງໜ້າເຂົ້າໃນການເສີມຂະຫຍາຍການພົວພັນຮ່ວມມືລະຫວ່າງ ສປປ ລາວ ແລະ ສະຫະພາບເອີຣົບໃຫ້ ນັບມື້ນັບມີປະສິດທິຜົນຍິ່ງຂື້ນ.